  Майя Бывальцева Удмуртиысь 14 ёросъёс тысё но тысёпуртэсо юосты утялтыны кутскизы. Туэ араны вазьгес потӥзы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Пӧсь но кӧс куазь сэрен туэ ю-нянь вазьгес вуиз, комбайнъёс толйись ӟегез, толйись но валэс чабеез, йыдыез но рапсэз кидыслы утялто ни. Оглом таяз арын возёсъёслы 32 сюрс 200 гектар вылысь юосты кутсаны кулэ Удмуртиысь гурт возёсъя но сиён-юонъя министерстволэн пресс-службаезКомбайнъёс Алнаш, Вотка, Грак, Дэри, Ува, Кияса, Пичи Пурга, Можга, Сарапул но мукет ёросъёсын гурето ни. 19-тӥ пӧсьтолэзьлы нырысетӥ 3 сюрс 200 гектар утялтэмын, со чакламлэсь 2 процентэз. Кутсам музъем вылысь 2 сюрс 600 тонна ю тысь люкаськиз, одӥг гектарысь шорлыдын 13 центнер. Та дыре тужгес ӟеч урожай Камбарка ёросын басьто – гектарысь 26 центнер, Алнаш ёросын – 20,8 центнер. Тегъёс: Ижкар Удмуртия гуртвозёс ютысь аран  